กรณีสิ่งบันทึกวีดิทัศน์ศาลรัฐธรรมนูญ พ.ศ. 2553

**กรณีสิ่งบันทึกวีดิทัศน์ศาลรัฐธรรมนูญ พ.ศ. 2553** เป็นเรื่องอื้อฉาวในประเทศไทยช่วงปลาย พ.ศ. 2553 ระหว่างที่ศาลรัฐธรรมนูญกำลังพิจารณาคดีระหว่างนายทะเบียนพรรคการเมือง กับพรรคประชาธิปัตย์ ซึ่งนายทะเบียนพรรคการเมืองมีคำร้องขอให้ศาลรัฐธรรมนูญมีคำสั่งยุบพรรคประชาธิปัตย์ อันเป็นฝ่ายรัฐบาลอยู่ในเวลานั้น

เหตุการณ์นี้ เริ่มขึ้นเมื่อพรรคเพื่อไทย ฝ่ายค้าน และ แนวร่วมประชาธิปไตยต่อต้านเผด็จการแห่งชาติ ("นปช.") กลุ่มทางการเมืองที่ต่อต้านฝ่ายรัฐบาล ได้เผยแพร่สิ่งบันทึกวีดิทัศน์อ้างว่าเป็นภาพและเสียงการที่ฝ่ายรัฐบาลชักจูงให้ศาลรัฐธรรมนูญช่วยเหลือในคดีตน เป็นเหตุให้เกิดข้อครหาเกี่ยวกับการปฏิบัติหน้าที่ของศาลรัฐธรรมนูญ อย่างไรก็ดี ภายหลังมีการชี้แจงว่า บางส่วนของสิ่งบันทึกวีดิทัศน์ดังกล่าวถูกอุปโลกน์ขึ้น ขณะที่บางส่วนเป็นการนำเหตุการณ์อื่นมาบิดเบือน และมีการดำเนินคดีกับผู้เกี่ยวข้อง แต่ก็ส่งผลให้ตุลาการศาลรัฐธรรมนูญจำนวนหนึ่งขอถอนตัวจากการทำคดี เพื่อเลี่ยงความไม่เหมาะสม

## การเผยแพร่สิ่งบันทึกวีดิทัศน์

กลางเดือนเมษายน พ.ศ. 2553 อภิชาต สุขัคคานนท์ นายทะเบียนพรรคการเมือง ได้ยื่นคำร้องต่อศาลรัฐธรรมนูญ ขอให้มีคำสั่งยุบพรรคประชาธิปัตย์ ซึ่งเป็นฝ่ายรัฐบาลอยู่ในขณะนั้น ต่อมา วันที่ 27 กันยายน 2553 จตุพร พรหมพันธุ์ สมาชิกสภาผู้แทนราษฎรพรรคเพื่อไทย อันเป็นพรรคฝ่ายค้าน และสมาชิก นปช. ได้แถลงข่าวว่า ตุลาการศาลรัฐธรรมนูญบางคนมีพฤติกรรมไม่เหมาะสม โดยตนมีหลักฐานเป็นสิ่งบันทึกวีดิทัศน์ ที่ "...เปิดออกมาเมื่อไร เป็นเรื่องใหญ่ที่คนไทยทั้งชาติจะช็อค [ตกตะลึง] กันทั้งประเทศ..."

วันที่ 15 ตุลาคม 2553 พร้อมพงศ์ นพฤทธิ์ โฆษกพรรคเพื่อไทย ได้เปิดเผยว่า มีสมาชิกสภาผู้แทนราษฎรซึ่งเป็นสมาชิกของผู้ถูกร้อง อักษรย่อของชื่อว่า "ว" ได้นัดพบกับคนสนิทของตุลาการศาลรัฐธรรมนูญ อักษรย่อของชื่อว่า "พ" เพื่อวิ่งเต้นให้ช่วยเหลือคดีนี้ วันถัดมาก็แถลงข่าวว่า วันรุ่งขึ้นตนจะนำสิ่งบันทึกวีดิทัศน์การนัดพบดังกล่าวมาแสดง พร้อมยืนยันว่าไม่ได้อุปโลกน์หรือตัดต่อแต่ประการใด ครั้นวันที่ 17 ตุลาคม 2553 พร้อมพงศ์ นพฤทธิ์ แถลงข่าว ณ ที่ทำการพรรคเพื่อไทย เปิดสิ่งบันทึกวีดิทัศน์ต่อสื่อมวลชน มีความยาวสิบนาที มีเนื้อหาดังนี้ 

# ตอนหนึ่งเป็นภาพเคลื่อนไหวและเสียงเกี่ยวกับ วิรัช ร่มเย็น สมาชิกสภาผู้แทนราษฎรจังหวัดระนอง ซึ่งเป็นสมาชิกพรรคประชาธิปัตย์ และ วรวุฒิ นวโภคิน ปรึกษากรรมาธิการการส่งเสริมการปกครองส่วนท้องถิ่น สภาผู้แทนราษฎร กำลังรับประทานอาหารและสนทนากับ พสิษฐ์ ศักดาณรงค์ เลขานุการของ ชัช ชลวร ประธานศาลรัฐธรรมนูญ ร้องขอให้ช่วยเหลือทางคดี
# อีกตอนหนึ่ง เป็นภาพเคลื่อนไหวและเสียงบันทึกในห้องประชุมตุลาการศาลรัฐธรรมนูญ เกี่ยวกับการประชุมปรึกษากันของตุลาการในเรื่องคดีนี้ โดยตุลาการที่ปรากฏในตอนดังกล่าว ประกอบด้วย จรัญ ภักดีธนากุล, จรูญ อินทจาร, บุญส่ง กุลบุปผา, สุพจน์ ไขมุกด์ และอุดมศักดิ์ นิติมนตรี
# อีกตอนหนึ่ง เป็นภาพเคลื่อนไหวและเสียงเกี่ยวกับ พลเอกเปรม ติณสูลานนท์ ประธานองคมนตรี นั่งอยู่กับ ชัช ชลวร ประธานศาลรัฐธรรมนูญ แสดงให้เข้าใจว่า พลเอกเปรมร้องขอให้ช่วยเหลือพรรคประชาธิปัตย์ในคดีนี้

สิ่งบันทึกวีดิทัศน์ดังกล่าว ได้รับการเผยแพร่ในเว็บไซต์ยูทูบ และภายในเวลาอันสั้น จำนวนผู้เข้าชมเพิ่มมากขึ้นอย่างรวดเร็ว

## การชี้แจงและการสอบสวนเกี่ยวกับสิ่งบันทึกวีดิทัศน์

ในวันเดียวกัน หลังมีการเผยแพร่สิ่งบันทึกวีดิทัศน์แล้ว วิรัช ร่มเย็น ได้ชี้แจงว่า บุคคลในสิ่งบันทึกวีดิทัศน์เป็นตนจริง แต่เรื่องเกิดขึ้นจากการที่ พสิษฐ์ ศักดาณรงค์ ได้ติดต่อมาทางวรวุฒิ นวโภคิน ว่ามีความประสงค์อยากพบ เพื่อพูดคุยและรับประทานอาหาร ที่ร้านอาหารฟู้ดดี ซอยหมู่บ้านปูนซิเมนต์ไทย ถนนประชาชื่น เขตบางซื่อ กรุงเทพมหานคร เวลา 14:00 น. วันที่ 7 ตุลาคม ตนเห็นว่าพสิษฐ์เป็นเลขานุการประธานศาลรัฐธรรมนูญ จึงเกรงใจและมาพบตามมารยาท ไม่ได้แจ้งให้ชวน หลีกภัย ประธานคณะทำงานในคดีข้างต้น และไม่ได้แจ้งให้เพื่อนสมาชิกพรรคทราบเลย นอกจากนี้ ยังเชื่อว่ามีการเตรียมกล้องสำหรับแอบถ่ายไว้อยู่แล้ว โดยตอนแรก พสิษฐ์นั่งหันหลังให้กล้อง ทำให้มองภาพไม่ชัด จึงย้ายที่มานั่งที่หัวโต๊ะเนื่องจากรู้มุมกล้องตั้งไว้ ซ้ำในการสนทนา พสิษฐ์ยังใช้คำถามนำด้วย ตนจึงเห็นว่าเป็น "...กระบวนการชั่ว..." อนึ่ง วิรัชยังได้แสดงความมั่นใจว่า สิ่งบันทึกวีดิทัศน์ดังกล่าวจะไม่กระทบต่อคดี 

วันที่ 18 ตุลาคม 2553 บรรดาตุลาการศาลรัฐธรรมนูญที่ปรากฏในสิ่งบันทึกวีดิทัศน์ได้ร่วมกันแถลงข่าว ณ ศาล ว่า ชัช ประธานศาลรัฐธรรมนูญ ได้มีคำสั่งปลดพสิษฐ์พ้นจากตำแหน่ง และตั้งคณะกรรมการให้สอบสวนผู้เกี่ยวข้องภายในสิบห้าวันแล้ว ในโอกาสนี้ ยังได้ชี้แจงว่า สิ่งบันทึกวีดิทัศน์ตอนที่เกี่ยวกับ พลเอกเปรม ประธานองคมนตรี และชัช ประธานศาลรัฐธรรมนูญ นั้น ความจริงแล้ว เป็นภาพการที่ พลเอกเปรม มอบรางวัลนักกฎหมายดีเด่นของมูลนิธิสัญญาธรรมศักดิ์ แก่ชัช ณ มหาวิทยาลัยธรรมศาสตร์ วันเดียวกันนั้น ชัย ชิดชอบ ประธานสภาผู้แทนราษฎร ได้แสดงความคิดเห็นว่า "เรื่องนี้เป็นการใส่ไคล้กันมากไป เรื่องเหล่านี้วิญญูชนควรพิจารณาให้รอบคอบ นับหนึ่งถึงร้อยก่อนจะเชื่อ...เสียงที่ออกมาก็ไม่เห็นจะมีอะไร เราต้องฟังหูไว้หู...ผมเชื่อมั่นจริยธรรมของตุลาการทั้งเจ็ดคน การจะทำอะไรสองแง่สองมุมคงไม่มี" ขณะที่พรรคเพื่อไทยปฏิเสธว่า สิ่งบันทึกวีดิทัศน์อันเป็นปัญหานี้ มิใช่ผลงานของพรรคแต่อย่างใด

อนึ่ง หลังจากที่ประธานศาลรัฐธรรมนูญสั่งปลดพสิษฐ์พ้นจากตำแหน่งแล้วนั้น สำนักงานตรวจคนเข้าเมืองรายงานว่า พสิษฐ์ได้ใช้หนังสือเดินทางราชการ เดินทางโดยสายการบินคาเธ่ย์แปซิฟิคไปยังฮ่องกง ตั้งแต่วันที่ 13 ตุลาคม 2553 แล้ว และบัดนี้ยังมิได้กลับประเทศไทย ขณะที่ เทพไท เสนพงศ์ โฆษกประจำตัวหัวหน้าพรรคประชาธิปัตย์ แสดงความเห็นว่า "...สงสัยว่าเดินทางไป [ฮ่องกง] ทำไม เพราะฮ่องกงเป็นที่พักพิงของใครบางคน..."

วันที่ 20 ตุลาคม 2553 พรรคประชาธิปัตย์ได้ตั้งคณะทำงานสำหรับสอบสวนในส่วนของตน มีเทอดพงษ์ ไชยนันทน์ สมาชิกพรรค เป็นประธาน เมื่อได้ข้อเท็จจริงเสร็จแล้วจะส่งให้หัวหน้าพรรคพิจารณาโทษผู้เกี่ยวข้องต่อไป

ต่อมาในวันที่ 23 ตุลาคม 2553 จาตุรนต์ ฉายแสง สมาชิกพรรคเพื่อไทย เสนอให้ ชัช ประธานศาลรัฐธรรมนูญ แสดงความรับผิดชอบด้วยการลาออก ขณะที่ชัชกล่าวว่า "...ไม่มีอะไรต้องลาออก เราปฏิบัติหน้าที่อย่างอิสระ เรื่องนี้ไม่มีผลต่อการวินิจฉัยของตุลาการศาลรัฐธรรมนูญ และตุลาการศาลรัฐธรรมนูญจะปฏิบัติหน้าที่ต่อไปโดยไม่เกรงกลัวต่ออิทธิพลและการกดดัน"

## การดำเนินคดีเกี่ยวกับสิ่งบันทึกวีดิทัศน์

วันที่ 26 ตุลาคม 2553 สำนักงานตำรวจแห่งชาติตั้งคณะกรรมการรับผิดชอบสอบสวนเกี่ยวกับการเผยแพร่สิ่งบันทึกวีดิทัศน์ข้างต้น อันเป็นความผิดอาญาแผ่นดินตาม พระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550 ซึ่งความผิดอาญาแผ่นดินนั้น เจ้าพนักงานเริ่มดำเนินคดีได้โดยมิต้องพักให้ผู้เสียหายร้องทุกข์ คณะกรรมดังกล่าวมีพลตำรวจเอกเอก อังสนานนท์ เป็นประธานพนักงานสอบสวนผู้รับผิดชอบ และเริ่มประชุมเป็นครั้งแรกในวันเดียวกัน

วันที่ 27 ตุลาคม 2553 ตุลาการศาลรัฐธรรมนูญจำนวนหนึ่งได้ร้องทุกข์เพื่อดำเนินคดีแก่พรรคเพื่อไทย ที่ไขข่าวแพร่หลายเกี่ยวกับสิ่งบันทึกวีดิทัศน์เช่นว่า ในประการที่ทำให้ศาลเสียหายแก่ชื่อเสียง ถูกดูหมิ่น หรือถูกเกลียดชัง อันเป็นความผิดต่อส่วนตัวตามประมวลกฎหมายอาญา ซึ่งความผิดต่อส่วนตัวนั้น จะเริ่มดำเนินคดีได้ก็ต่อเมื่อผู้เสียหายร้องทุกข์ ขณะที่ที่ประชุมตุลาการศาลรัฐธรรมนูญได้มีมติมอบหมายให้สำนักงานศาลรัฐธรรมนูญแจ้งให้กระทรวงการต่างประเทศเพิกถอนหนังสือเดินทางราชการของพสิษฐ์ วันรุ่งขึ้น พลตำรวจตรีปัญญา มาเม่น รองผู้บัญชาการกองปราบปราม ได้ประสานไปยังฮ่องกง เพื่อขอให้ส่งตัวพสิษฐ์กลับประเทศไทยในฐานะผู้ร้ายข้ามแดน

วันที่ 28 ตุลาคม 2553 คณะกรรมการสอบสวนของสำนักงานตำรวจแห่งชาติได้ขอให้ศาลอาญาสั่งสกัดกั้นการเข้าถึงบันทึกวีดิทัศน์ในเว็บไซต์ยูทูบในประเทศไทย และศาลอาญาได้อนุมัติตามคำขอ

วันที่ 14 พฤศจิกายน 2553 สวนดุสิตโพลเปิดเผยผลสำรวจความคิดเห็นของประชาชนในกรุงเทพมหานครและปริมณฑลเกี่ยวกับกรณีสิ่งบันทึกวีดิทัศน์ โดยผู้ตอบร้อยละ 36.28 เห็นว่า เนื้อหาในสิ่งบันทึกวีดิทัศน์ผิดกฎหมายและจริยธรรม, ร้อยละ 25.53 เห็นว่า เป็นการแข่งขันทางการเมือง และมีการเตรียมการล่วงหน้า เพื่อลดความน่าเชื่อถือของคู่แข่ง, ร้อยละ 14.60 เห็นว่า เป็นการนำเสนอความจริงที่ผู้เกี่ยวข้องปฏิเสธไม่ได้, ร้อยละ 12.93 เห็นว่า เนื้อหาของสิ่งบันทึกวีดิทัศน์นั้น มีทั้งจริงและไม่จริง ต้องใช้วิจารณญาณ ส่วนร้อยละ 10.66 เห็นว่า ผู้เกี่ยวข้องควรรีบชี้แจงต่อสังคม

ต่อมาวันที่ 18 พฤศจิกายน 2553 คณะกรรมการสอบสวนของสำนักงานตำรวจแห่งชาติได้สรุปสำนวนและส่งให้คณะกรรมการป้องกันและปราบปรามการทุจริตแห่งชาติรับทำคดีต่อ เนื่องจากผู้ถูกกล่าวหา คือ พสิษฐ์ ได้กระทำความผิดใยขณะเป็นเจ้าหน้าที่ของรัฐ โดยเบื้องต้น เป็นที่แน่ชัดว่า ชุติมา แสนสินรังสี ผู้ช่วยของนายพสิษฐ์ เป็นผู้ทำสิ่งบันทึกวีดิทัศน์เจ้าปัญหานี้ขึ้น และฝ่ายตำรวจได้ประสานงานกับตำรวจสากลเพื่อตามล่าตัวพสิษฐ์อีกทางหนึ่ง เนื่องจากหนังสือเดินทางของพสิษฐ์ถูกเพิกถอนแล้ว ทำให้เขามีสถานะเป็นผู้หลบหนีเข้าเมืองในสถานที่ที่เขาอยู่

วันที่ 27 พฤศจิกายน 2553 ศาลอาญาได้ออกหมายจับพสิษฐ์และชุติมา ตามที่พันตำรวจเอกสุพิศาล ภักดีนฤนาถ รักษาการผู้บัญชาการกองปราบปราม มอบหมายให้ พันตำรวจโทเกรียงไกร ขวัญไตรรัตน์ พนักงานสอบสวนของกองปราบปราม นำพยานหลักฐานมายื่นขอหมายเมื่อวาน

## การถอนตัวของตุลาการ

วันที่ 27 พฤศจิกายน 2553 ตุลาการศาลรัฐธรรมนูญ ประกอบด้วย จรูญ อินทจาร, เฉลิมพล เอกอุรุ, วสันต์ สร้อยพิสุทธิ์ และสุพจน์ ไข่มุกด์ ได้แถลงต่อที่ประชุมตุลาการศาลรัฐธรรมนูญ ขอถอนตัวจากคดี เนื่องจากได้ฟ้องคดีความผิดต่อส่วนดังกล่าวแล้ว อันเป็นเหตุที่อาจถูกตั้งรังเกียจได้ ตาม ข้อกำหนดศาลรัฐธรรมนูญว่าด้วยวิธีพิจารณาและการทำคำวินิจฉัย พ.ศ. 2550 ข้อ 10-14 ซึ่งที่ประชุมอนุญาตให้จรูญ, นุรักษ์ แลวสันต์ ถอนตัวได้ ส่วนสุพจน์นั้น เห็นว่าไม่เป็นเหตุจำเป็นอันมิอาจก้าวล่วงได้ตามข้อกำหนดดังกล่าว จึงไม่อนุญาต ยังผลให้องค์คณะตุลาการที่จะดำเนินคดีนี้ต่อไป เหลือตุลาการหกคนจากทั้งหมดเก้าคน ที่เหลือคือ ชัช ชลวร, จรัญ ภักดีธนากุล, นุรักษ์ มาประณีต, บุญส่ง กุลบุปผา, สุพจน์ ไข่มุกด์ และอุดมศักดิ์ นิติมนตรี โดยลำดับ ซึ่งทั้งหกคนนี้ ได้ออกนั่งบัลลังก์วินิจฉัยผลแห่งคดีระหว่างนายทะเบียนพรรคการเมือง กับพรรคประชาธิปัตย์ในวันที่ 29 ธันวาคม 2553 เป็นอันสิ้นสุดคดี

## เชิงอรรถ

## อ้างอิง



* ไทยรัฐ.
** (2553, 14 พฤศจิกายน). *โพลชี้คลิปฉาวศาล รธน. เป็นเกมการเมือง.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 18 พฤศจิกายน). *ตำรวจส่งสำนวนคลิปศาลรธน.ให้ปปช.แล้ว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 27 พฤศจิกายน).
*** *ตุลาการรธน.ถอนตัว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *มาร์คมึนศาลรธน. 3-3เสียง ยกคำร้องหรือไม่.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
* โพสต์ทูเดย์.
** (2553, 27 กันยายน). *ตู่ฟุ้งมีคลิปลับตุลาการศาลรธน. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 15 ตุลาคม). *พท.ปูดอักษรย่อ"ว-พ"วิ่งเต้นยุบพรรค.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 16 ตุลาคม). *พท.แฉคลิปลับปชป.วิ่งเต้นคดียุบพรรคพรุ่งนี้.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 17 ตุลาคม).
*** *พร้อมพงศ์เปิดคลิปโชว์อ้าง 2 ฝ่ายรู้เห็นกัน.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *วิรัชโต้พท.สร้างคลิปดิสเครดิต.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *สดศรีแนะตุลาการเคลียร์คลิปฉาว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *เสื้อแดงแพร่คลิปคดียุบพรรคปชป. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 23 ตุลาคม). *ชัช ลั่นไม่ทิ้งเก้าอี้.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 25 ตุลาคม). *มีอะไรอยู่ในคลิป.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 18 ตุลาคม).
*** *'ชัย' เชื่อ คลิปศาลรธน.ไม่กระทบคดียุบปชป. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *ซัดแผนทำลายศาลรธน. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *สั่งปลดพสิษฐ์พ้นเลขาฯปธ.ศาลรัฐธรรมนูญ.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 19 ตุลาคม).
*** *จรัญชี้คลิปฉาวเป็นอาญาแผ่นดิน.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *อภิวันท์ ปัดคลิปฉาวเป็นฝีมือพท. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 20 ตุลาคม). *ปชป.เอาผิดพท.แพร่คลิปฉาว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 26 ตุลาคม). *สตช.เริ่มสอบคลิปฉาวล็อบบี้ยุบปชป.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 27 ตุลาคม). *ศาลรธน.เอาผิดแพร่คลิป.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 28 ตุลาคม).
*** *จตุพรท้าชัชรับคลิปฉาว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *ตร.ประสานฮ่องกงส่ง พสิษฐ์ กลับไทย.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *ปชป.ยื่นคำแถลงปิดคดียุบพรรค.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *เล็งออกหมายจับมือปล่อยคลิปฉาวปชป. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 29 ตุลาคม).
*** *ปชป.ยันไม่ป้องวิรัชเอี่ยวคลิปฉาว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *ปชป. วอนหยุดกดดันศาลรธน. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 31 ตุลาคม).
*** *บัญญัติชี้คลิปฉาวมุ่งทำลายศาล.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *ปชป.จี้รัฐล่าตัวพสิษฐ์.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *โผล่อีกคลิปขย้ำศาลรธน. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 1 พฤศจิกายน).
*** *คลิปล่อซื้อ.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
*** *ส่งคนแจ้งจับมือแพร่คลิปฉาว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 2 พฤศจิกายน). *ศาลรธน.แจ้งกองปราบเอาผิดคลิปชุด 2.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 4 พฤศจิกายน).
*** *นายกฯแจงกระทู้ไม่เพิกเฉยคลิปฉาว.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** *วิสุทธิ์ไม่ห่วงพท.ถูกยุบขอเพียงกฎหมายเป็นธรรม.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 5 พฤศจิกายน). *คลิปฉาวศาลรธน.ถ่ายมุม"พสิษฐ์".* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 16 พฤศจิกายน). *ศาลอนุมัติหมายจับ"พสิษฐ์ - ชุติมา".* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 23 พฤศจิกายน). *วิรัชถูกถอดพ้นคดียุบปชป. .* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 24 พฤศจิกายน). *พร้อมพงศ์เมินตุลาการรธน.ฟ้อง.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
** (2553, 27 พฤศจิกายน). *บัญญัติ ชี้"จรูญ" ถอนตัว ไม่กระทบตัดสินยุบพรรค.* [ออนไลน์]. เข้าถึงได้จาก: . (เข้าถึงเมื่อ: 27 พฤศจิกายน 2553).
* The Nation. (2010, 18 October). *Embattled Pasit not in town.* [Online]. Available: . (Accessed: 27 November 2010).



หมวดหมู่:คดีอาญาในประเทศไทยปี พ.ศ. 2553
หมวดหมู่:ตุลาการรัฐธรรมนูญ
หมวดหมู่:อินเทอร์เน็ตมีม